Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 102/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt Sagsnummer: 92/00

1. Medlemsstatens ansvarlige myndighed Navn: Direcção-Geral do Desenvolvimento Rural

Adresse: Av. Defensores de Chaves, n.o 6, P-1049-063 Lisboa

Tlf. (351) 213 18 43 00

Fax (351) 213 52 13 46.

2. Ansøgende sammenslutning 2.1. Navn: Apetal - Agrupamento de Produtores de Enchidos Tradicionais do Alentejo, Lda.

2.2. Adresse: Rossio Marquês de Pombal, n.o 64-2o D, P-7100-513 Estremoz

Tlf. (351) 268 32 30 21

Fax (351) 268 32 30 21

2.3. Sammensætning: producenter/forarbejdere (x) andet ( ).

3. Produktets art: Kategori 1.2 - Produkter på basis af kød.

4. Varespecifikation (sammenfatning af betingelserne i artikel 4, stk. 2):

4.1. Navn: Paia de Lombo de Estremoz e Borba.

4.2. Beskrivelse: Ved Paia de Lombo de Estremoz e Borba forstås en røget pølse produceret i det i bilag II anførte geografiske område og fremstillet af hele mørbradstykket (eventuelt tilsat stykker af blødt fedt i en mængde på aldrig over 10 %) fra svin af Alentejo-racen (raça Alentejana) - med undtagelse af orner og avlssvin - tilsat salt, vand, paprikamasse og tørrede, uspirede hvidløgsfed. Som skind anvendes den såkaldte "Pele das Banhas", dvs. serøse hinder (lunge- og bughinde), som forudgående har været nedsænket i en blanding af vand, salt, paprikamasse og hvidløg. Cylinderformet, med en længde på 20-45 cm og en diameter på 6-10 cm. Rødsort farve, glat, ikke-skinnende udseende, halvfast konsistens, skind uden revner, helt fyldt med masse og godt klæbende til denne, sammensyet, omviklet med hvid og rød bomuldstråd, dobbelt binding og nævnte tråd ombundet for hver 3 cm i længden. Overskåret er farven rødlig og hvid i et mønster som på færdselstavlen "indkørsel forbudt". Massen er helt sammenhængende, med en klar fordeling af kød og fedt. Uensartet, marmoreret, skinnende udseende med infiltration af intramuskulært fedt. Fedtet har en hvidlig-perlemorsagtig farve. Behagelig lugt og smag, blød, hvidløgssmag, røget, afbalanceret sød/salt. Aromatisk fedt med behagelig smag. Ikke særlig fibrøs og ret blød konsistens.

4.3. Geografisk område: I betragtning af den særlige måde, disse produkter fremstilles på, de organoleptiske egenskaber og befolkningens viden og kunnen begrænser det geografiske område, hvor forarbejdningen finder sted, sig naturligt til kommunerne Alandroal, Borba, Estremoz og Vila Viçosa.

4.4. Bevis for oprindelse: Paia de Lombo de Estremoz e Borba må kun fremstilles i behørigt godkendte forarbejdningsvirksomheder beliggende i nævnte forarbejdningsområde. Råmaterialet kommer fra svin af Alentejo-racen (raça Alentejana), der er opdrættet på bedrifter med sten- og/eller korkegarealer, som egner sig til ekstensive eller halvekstensive produktionssystemer og overvejende friluftsopdræt. De traditionelle produkter, der er et direkte resultat af opdrættet af Alentejo-svineracen, har erobret et ekspanderende forbrugersegment med fornyet interesse for produkter af høj kvalitet, og som i dag kræver det bedste, der fås i de enkelte regioner. Udsprunget af gamle traditioner har Paia de Lombo de Estremoz e Borba en særegen og fin smag med egne karakteristika.

4.5. Fremstillingsmetode: Paia de lombo de Estremoz e Borba fremstilles ved forarbejdning af hele mørbradstykket fra svin af Alentejo-racen, med mulig tilsætning af stykker af blødt fedt i en mængde på aldrig over 10 %. Efter udvælgelse og rensning af stykket tilsættes de resterende ingredienser. Efter tilberedning af stykket og tilsætning af krydderierne modnes produktet i ca. to dage, hvorefter det deles i to lige store dele på langs. Disse to halvdele lægges så oven på hinanden med fedt imellem, så der dannes en "paia". Herefter følger indlægning i skindet, sammenbinding og rygning med særligt træ fra regionen (steneg).

4.6. Tilknytning: Opdræt af svin af Alentejo-racen har altid været udnyttet som en af mulighederne for at skaffe befolkningen fødevarer og i en vis udstrækning for at opveje underskuddet i år med en dårlig høst. Med kød fra disse dyr kunne der tilberedes forskellige retter af det ferske kød og de så yndede saftige pølser. Disse pølser var længe det, befolkningen spiste til frokost, når den holdt pause i landbrugsarbejdet. Denne udbredte anvendelse skyldtes ikke mindst, at pølserne let lod sig transportere og tålte vejret uden at blive fordærvede. Både tidligere og nu kan svinekød siges at være af meget stor økonomisk og social betydning; af råstoffet - kød fra Alentejo-svin - produceres pølserne fra regionen Estremoz e Borba med veldefinerede og uforlignelige smagsegenskaber.

4.7. Kontrolinstans Navn: Certialentejo - Certificação de Produtos Agrícolas, Lda.

Address: Av.a General Humberto Delgado, n.o 34, 1o esq, P-7000-900 Évora.

4.8. Mærkning: Obligatoriske angivelser: Paia de Lombo de Estremoz e Borba - geografisk betegnelse og behørigt nummereret kontroletiket med produktets navn og navnet på kontrolorganet.

4.9. Krav i nationale bestemmelser: Despacho nr. 9080/2000, offentliggjort i Diário da República nr. 102, II. serie, af 3. maj 2000, som fastlægger de vigtigste fremstillingsregler og egenskaber for Paia de Lombo de Estremoz e Borba samt det geografiske forarbejdningsområde.

EF-nr.: PT/00161/2000.09.14.

Dato for modtagelsen af den fuldstændige ansøgning: 23. juli 2001.